
1. Εισαγωγή
Στην εποχή μας οι φυσικές καταστροφές αποδεικνύονται σε σύγχρονη μάστιγα και τροχοπέδη για την ανάπτυξη. Οι επιπτώσεις τους είναι τεράστιες
 και  παρουσιάζονται σ’ όλο και μεγαλύτερες χωρικές κλίμακες, πρωτόγνωρες μέχρι τώρα και επηρεασμό ευρύτερων χωρικών συστημάτων.
 Οι ερευνητές από το Αμερικανικό Ινστιτούτο Έρευνας σε θέματα Περιβάλλοντος (World Watch Institute) αναφέρουν ότι για πρώτη φορά στην ιστορία, περισσότεροι άνθρωποι χάνονται από φυσικές καταστροφές, παρά από πολέμους και επιδημίες.

Τα τελευταία χρόνια μάλιστα, η Διαχείριση των Καταστροφών τείνει ν’ αυτονομηθεί σε ανεξάρτητη επιστήμη και μάλιστα «μετά-κανονικής» επιστήμης (post-normal science), αφού μας φέρνει αντιμέτωπους με ημι-δομημένα ή αδόμητα προβλήματα και λήψη πολύπλοκων αποφάσεων και η επιλογή των βέλτιστων λύσεων αποδεικνύεται ιδιαίτερα δύσκολο εγχείρημα που εξαρτάται από πολλούς παράγοντες.
 Μια στρατηγική αντιμετώπισης δυσανάλογη με το μέγεθος της αναμενόμενης διαταραχής μπορεί να επιφέρει άλλες σοβαρές και απρόβλεπτες επιπτώσεις. (Kinzig et al, 2000) Η Διαχείριση των Καταστροφών καλύπτει ένα ευρύ και σύνθετο σώμα γνώσης και απαιτείται ευρεία διεπιστημονική
 συνεργασία για το συνδυασμό και την ανταλλαγή διαφόρων ειδών γνώσεων, στην οποία διαπλέκονται στενά όχι μόνο οι φυσικές επιστήμες αλλά και οι ανθρωπιστικές, οι κοινωνικές και οι οικονομικές επιστήμες, ώστε να προκύψουν ασφαλή συμπεράσματα για το κατάλληλο εννοιολογικό πλαίσιο και τις στρατηγικές που θα ακολουθηθούν.
 (Drabek 1989:21; Trim,2004; Alexander, 1991:211; 1993:13; Gerrit van der Waldt,2009) 

Σύμφωνα με έναν τυπικό ορισμό που δίνεται από τον Οργανισμό Ηνωμένων Εθνών η Διαχείριση των Καταστροφών αναφέρεται στη: «Συστηματική διαδικασία της χρήσης των διοικητικών αποφάσεων, οργάνωσης, λειτουργίας των δεξιοτήτων και ικανοτήτων για την υλοποίηση πολιτικών, στρατηγικών και ικανοτήτων αντιμετώπισης των πολιτών και της κοινωνίας στη μείωση των επιπτώσεων των φυσικών κινδύνων και των σχετικών περιβαλλοντικών καταστροφών. Αυτό περιλαμβάνει όλες τις μορφές των δραστηριοτήτων, συμπεριλαμβανομένων των διαρθρωτικών και μη-διαρθρωτικών μέτρων για την αποφυγή  ή τον περιορισμό των αρνητικών επιπτώσεων των κινδύνων». (www.unisdr.org)

Οι ανθρώπινες κοινωνίες για την αύξηση της ανθεκτικότητας και της προσαρμοστικότητας τους έναντι των φυσικών καταστροφών οργανώνουν ειδικά συστήματα Πολιτικής Προστασίας.
 Η αυτό-οργάνωση των κοινωνικών συστημάτων καθοδηγήθηκε από τα πορίσματα των σχετικών μελετών και ιδιαίτερα της κοινωνιολογικής προσέγγισης, που ασχολείται με την δυναμική αντίδραση των κοινοτήτων για τη μείωση της ευαλώτητας τους.
 

Σ’ ένα τέτοιο  σύστημα ο ρόλος της ηγεσίας αποδεικνύεται  πολυσύνθετος και συχνά καταλυτικός, αφού παρέχει υπηρεσίες σε αρκετούς τομείς που σχετίζονται με τη διαχείριση των φυσικών καταστροφών (πχ τεχνικές, πολιτικές, ανάπτυξης στρατηγικών, εκπαίδευσης κτλ).(Marincioni, 2007) 

Η άσκηση της ηγεσίας ως μια έννοια με καθολική εφαρμογή και διαχρονικότητα στη θεωρητική και ερευνητική μελέτη της, είναι ίσως είναι η πιο σημαντική παράμετρος που επηρεάζει την αποδοτικότητα μιας οργάνωσης. Υποστηρίχθηκε ότι η άσκηση της ηγεσίας δεν είναι ένα φαινόμενο που περιγράφεται με αναφορά μόνο στα συστατικά του στοιχεία, αλλά είναι μια διαδικασία, η οποία εντάσσεται σε ένα ανοικτό πολύπλοκο σύστημα όπου οι παράγοντες που τη διαμορφώνουν και η μεταξύ τους σχέση είναι προϊόντα υποκειμενική θεώρησης με δυναμικό χαρακτήρα. Οι σύγχρονοι μελετητές θεωρούν ότι η άσκηση της ηγεσίας είναι το αποτέλεσμα της επίδρασης των εξής στοιχείων: του ηγέτη, της αλληλεπίδρασης με άλλα ενδιαφερόμενα άτομα (πχ μέλη μιας ομάδας/οργανισμού) και της κατάστασης που καλούνται να διαχειριστούν. Ως έννοια προσεγγίζεται (εκτός των κλασσικών θεωριών της επιστήμης της οργάνωσης και διοίκησης) και μέσω των θεωριών της πολυπλοκότητας, της συστημικής και της γνωστικής θεωρίας.

2. Οι επαγγελματίες διαχειριστές έκτακτης ανάγκης

Σε μια κατάσταση έκτακτης ανάγκης όπως είναι αυτές που προκαλούνται από τις φυσικές καταστροφές η εξουσία των οργάνων της εκτελεστικής εξουσίας που θεωρούνται πιο αποτελεσματικά στην αντιμετώπιση μιας κρίσης ενδυναμώνεται, με την παραχώρηση εκτεταμένων αρμοδιοτήτων, σε βάρος της νομοθετικής και της δικαστικής εξουσίας (Gross, 2003) Ορισμένες από τις καθημερινές (κανονικές) λειτουργίες της Πολιτείας και της Κοινωνίας αναστέλλονται ή αλλάζει ο Κυβερνητικός προγραμματισμός, προκειμένου να εφαρμοστούν στρατηγικά και επιχειρησιακά σχέδια αντιμετώπισης. (DCAF, 2005) 

Τα τελευταία χρόνια υπάρχει μια σαφής και ευδιάκριτη τάση ν’ αναγνωρίζεται επίσημα, ένας αναδυόμενος κλάδος επαγγελματιών των διαχειριστών έκτακτης ανάγκης (emergency managers) με στόχο την ανάληψη επιχειρησιακών καθηκόντων.

Τα πρώτα επίσημα εκπαιδευτικά προγράμματα διαπίστευσης αυτών των επαγγελματιών εμφανίστηκαν στην Ιταλία στα μέσα της δεκαετίας του 1990.(Marincioni, 2007) Η μεγάλη ανάπτυξη αυτών των προγραμμάτων τα τελευταία χρόνια μπορεί να εξηγηθεί από την αλματώδη αύξηση των φυσικών καταστροφών, οι οποίες έχουν αρχίσει να μεταβάλλουν και την κοινωνική μας κουλτούρα καθώς και από την ταυτόχρονη ανάπτυξη της τεχνολογίας. 
 
Σύμφωνα με τους Gatti & Peressin (1999) οι οποίοι μελέτησαν τα χαρακτηριστικά αυτών των επαγγελματιών, η πλειονότητα αυτών δεν έχουν ρόλο στη διαμόρφωση της πολιτικής. Οι πιο κοινές λειτουργίες που περιλαμβάνονται στα πλαίσια των καθηκόντων τους είναι:

· Ως σύνδεσμοι μεταξύ των οργανισμών και των διοικήσεων που εμπλέκονται στην απόκριση μιας έκτακτης κατάστασης ανάγκης.

· Ως διαχειριστές των ανθρώπινων πόρων και των επαφών μεταξύ των διαφόρων επαγγελματικών ομάδων.

· Επιτήρησης των τεχνικών επιχειρήσεων που λαμβάνουν χώρα και των υλικών πόρων.

· Ανάπτυξης των σχεδίων πρόληψης και ετοιμότητας κατά την προ-καταστροφική φάση.

· Συμμετοχή στην ανάπτυξη ειδικών κανονισμών πχ κτιριακών που εγκρίνονται με στόχο το μετριασμό της διακινδύνευσης των φυσικών κινδύνων. (Marincioni, 2007)
Στις ΗΠΑ υπάρχουν πάνω από 180 σχολές που προσφέρουν προγράμματα που σχετίζονται με την διαχείριση των καταστάσεων έκτακτης ανάγκης (αλλά μόνο ένα σε διδακτορικό επίπεδο). (Jaffin, 2008) Επαγγελματικές πιστοποιήσεις όπως Certified Emergency Manager/CEM) and Certified Business Continuity Professional/CBCP) λαμβάνονται όλο και πιο συχνά, αφού η ανάγκη για υψηλά επαγγελματικά πρότυπα έχει ευρέως αναγνωριστεί στις ΗΠΑ. Η FEMA μέσω του Ινστιτούτου Διαχείρισης Καταστάσεων έκτακτης ανάγκης (Emergency Management Institute) επίσης υλοποιεί προγράμματα για την εκπαίδευση των διαχειριστών έκτακτης ανάγκης. 
 (Βλέπε ιστοσελίδα της FEMA) Οι επαγγελματικές ενώσεις των Διαχειριστών Έκτακτης Ανάγκης, έχουν εξελιχθεί σε ισχυρές δυνάμεις πίεσης προς την Κυβέρνηση για τη βελτίωση και αναβάθμιση των πολιτικών που λαμβάνονται προς την κατεύθυνση της διαχείρισης της έκτακτης ανάγκης.
 (Henstra.&.Sancton,.2002)

Το σύστημα της Πολιτικής Προστασίας στην Ιταλία θεωρείται ως ένα εκ των πλέον αναπτυγμένων και ταχέως αναπτυσσόμενο αποτελώντας παράδειγμα και για την υπόλοιπη Ευρώπη (μεταξύ των οποίων και η χώρα μας).
 (Alexander 2010) Tο Ιταλικό σύστημα Πολιτικής προστασίας έχει ανταποκριθεί στην ανάγκη για αποκεντρωμένο έλεγχο των καταστροφών και έχει αναπτύξει την επαγγελματική εικόνα του Διαχειριστή Καταστροφών. Αρκετά Πανεπιστήμια (24) καθώς και πολλές άλλες οργανώσεις προσφέρουν προγράμματα σπουδών σχετικά με τη διαχείριση των καταστροφών. Η ζήτηση είναι τόσο μεγάλη ώστε η εκπαιδευτική διαδικασία έχει ανατεθεί και στις Περιφέρειες και Νομαρχίες. Χαρακτηριστικό παράδειγμα είναι το Εκπαιδευτικό Πρότυπο Πολιτικής Προστασίας της Λομβαρδίας
 (Lombard Standard) το οποίο εγκρίθηκε το 2004 από την Κυβέρνηση και εφαρμόζεται στα μαθήματα Πολιτικής Προστασίας που προσφέρονται εντός της Περιφέρειας. Στόχος του είναι να διασφαλίζεται η ποιότητα των μαθημάτων και κατ΄επέκταση και η ποιότητα των δραστηριοτήτων πολιτικής προστασίας. Το πρότυπο της Λομβαρδίας είναι αρκετά εκτενές και θεωρείται εμπεριστατωμένο και καινοτόμο. 
  (Alexander et al, 2009)
Στο Ηνωμένο Βασίλειο, στην αρμοδιότητα της Εθνικής Υπηρεσίας Πολιτικής Προστασίας (Dipartimento della Protezione Civile/DPC) του Υπουργείου Εσωτερικών (ΕCHO, 2010)  υπάγεται το Κολέγιο Σχεδιασμού Έκτακτης Ανάγκης (Emergency Planning College ή Hawkhills) το οποίο από το 1989 παρέχει μαθήματα στον τομέα της διαχείρισης των κρίσεων και σχεδιασμού έκτακτης ανάγκης. Το 1994, άρχισαν να δίνονται στο Ηνωμένο Βασίλειο τα πρώτα επαγγελματικά διπλώματα διαχειριστών έκτακτης ανάγκης σε προπτυχιακό και μεταπτυχιακό επίπεδο από το Conventry University. 
1.1 Η  επιλογή των επαγγελματιών διαχειριστών έκτακτης ανάγκης και η επίδραση των πολιτικών κινήτρων

Στην επιλογή και αξιολόγηση των διαχειριστών έκτακτης ανάγκης (διοικητικά στελέχη), ισχύει η οργανωσιακή «παθολογία» που χαρακτηριστικά περιγράφεται με την αρχή του Peter: «Σε μια ιεραρχία καθένας τείνει να προαχθεί μέχρι το επίπεδο της προσωπικής του ανικανότητας»,
 δηλαδή μέχρι το επίπεδο που δεν έχει τις ικανότητες ν’ ανταποκριθεί.
Οι διαχειριστές έκτακτης ανάγκης υποπίπτουν συχνά σε σφάλματα κατά τη διαδικασία λήψης αποφάσεων, αφού όχι μόνο αδυνατούν να προσαρμόσουν το ύφος τους στα δεδομένα των διαρκώς μεταβαλλόμενων και πολύπλοκων καταστάσεων που δημιουργούνται, αλλά ακόμη και να τις κατανοήσουν, προκειμένου να προβούν σε ορθολογικές λύσεις. 

Δυσκολεύονται να αναγνωρίσουν τη σοβαρότητα ή ακόμη και την ύπαρξη μιας κατάστασης έκτακτης ανάγκης, (Hart et al, 1993), αποτυγχάνουν ν’ διαχωρίσουν τις ποιοτικές και ποσοτικές διαφορές αυτών των καταστάσεων που προκαλούνται από μια φυσική καταστροφή, έναντι άλλων καθημερινών ακόμη και έκτακτων καταστάσεων (Quarantelli, 2000;2006) και δεν κάνουν τη διάκριση μεταξύ των (διαφορετικών) διαδικασιών του risk management και του crisis management, με δυσμενή επακόλουθα αποτελέσματα, αφού δεν είναι απλά οι δύο όψεις του ίδιου νομίσματος. 
 (Quarantelli, 1988)  Σε ελάχιστες περιπτώσεις μπορούν να αξιολογήσουν σωστά τις απαιτήσεις που δημιουργούνται από μια καταστροφή
 (Quarantelli, 1997;  McEntire, 1999) και συχνά δίνοντας ιδιαίτερη προσοχή στις απαιτήσεις και τις πρωτογενείς συνέπειες που δημιουργούνται από την ίδια τη φυσική καταστροφή (event-generated demands) παραμελώντας τις απαιτήσεις των ενδεχόμενων συνεπειών που απορρέουν από την απόκριση (ακατάλληλη ή μη-απόκριση) (response-generated demands).(Lewis, 1988; Quarantelli, 1988)
Δύο βασικά ζητήματα που δεν έχουν αποσαφηνιστεί αναφέρονται στην ποιότητα της εκπαίδευσης και κατάρτισης που παρέχεται στους διαχειριστές έκτακτης ανάγκης και στην κατάλληλη αξιοποίησή τους ώστε να είναι αποδοτικοί. 

Διεθνώς δεν υπάρχουν πρότυπα ή πρωτόκολλα σχετικά με το πότε οι διαχειριστές θεωρούνται εκπαιδευμένοι και το τι πρέπει να διδάσκεται στα μαθήματα. Επί του παρόντος διατίθενται μια τεράστια ποικιλία σε ότι αφορά τη διάρκεια, το περιεχόμενο, τη μεθοδολογία και την ποιότητα των προγραμμάτων κατάρτισης. Υπάρχει μεγάλη μεταβλητότητα σε ότι οι εκπαιδευτές πρέπει να γνωρίζουν και σε ότι οι μαθητές να μαθαίνουν. Αυτό σημαίνει ότι τα επαγγελματικά πρότυπα της διαχείρισης των καταστροφών δεν είναι επαρκώς εγγυημένα. (Alexander, 2000) 

Η επιλογή των διαχειριστών πρέπει να γίνεται με τέτοιες διαδικασίες ώστε να είναι αποδοτικοί στα καθήκοντα που πρόκειται να επιτελέσουν. Για το σκοπό αυτό απαιτούνται αντικειμενικά πιστοποιημένες διαδικασίες στελέχωσης προκειμένου τα κατάλληλα άτομα να καταλαμβάνουν τις κατάλληλες θέσεις.
  Οι θεωρητικοί δε φαίνεται να έχουν καταλήξει σε μια κοινή συνισταμένη προς αυτήν την κατεύθυνση. (Fiedler, 2001) Τα βιογραφικά εμπειρίας και κατάρτισης καθώς και οι εξετάσεις μαζί με τις συνεντεύξεις είναι οι πιο συχνά χρησιμοποιούμενες τεχνικές για την επιλογή, (Center for Creative Leadership, 1995:3) Όμως καμία από αυτές τις τεχνικές «δεν μπορεί να προβλέψει καλύτερα απ΄ότι η τύχη». (Center for Creative Leadership, 1999:1) Όπως παρατηρεί ο Fiedler (2001) αν και κάποια χαρακτηριστικά των διαχειριστών όπως είναι η “νοημοσύνη”, και οι “γνωστικοί πόροι” μπορούν να μετρηθούν μέσω κατάλληλων δεικτών με ακρίβεια και αξιοπιστία, οι παραδοχές που υπεισέρχονται στην αξιολόγηση είναι αβάσιμες. Όπως αποδεικνύεται από τα ευρήματα των θεωριών περί ηγεσίας ένα επιθυμητό χαρακτηριστικό δε σημαίνει αυτόματα καλύτερη απόδοση και επιπλέον οι υποθέσεις αυτού του είδους των αξιολογήσεων ότι τα άτομα θα κάνουν αποτελεσματική χρήση των ικανοτήτων και δεξιοτήτων τους ανεξάρτητα από την κατάσταση που καλούνται να διαχειριστούν δεν ισχύουν.  

Στις περισσότερες περιπτώσεις οι διαχειριστές της Πολιτικής Προστασίας αποτελούνται από συνταξιούχους στρατιωτικούς ή άλλους ανώτερους υπάλληλους χωρίς ειδίκευση, που βλέπουν αυτές τις θέσεις ως μια δεύτερη και σχετικά εύκολη πορεία σταδιοδρομίας θεωρώντας ότι δεν απαιτείται οποιαδήποτε πρόσθετη κατάρτιση ή γνώση, ειδικά στο τοπικό επίπεδο. Βασικό αίτιο της χαμηλής επαγγελματικής ποιότητας των διαχειριστών έκτακτης ανάγκης σε αυτήν την περίπτωση είναι οι πολιτικές εκτιμήσεις που ορίζουν σε ποιους θα δοθούν οι θέσεις. Αλλά ακόμη και όταν επαγγελματίες διαχειριστές ή ειδικευμένα στελέχη καταλαμβάνουν αυτές τις θέσεις είναι πολλές οι περιπτώσεις που ημιαπασχολούνται, χωρίς ουσιαστικές αρμοδιότητες, τεxνική ή γνωστική υποστήριξη και προυπολογισμό. (Gruntfest & Weber, 1998; Quarantelli, 2000) 

Κατά τη διάρκεια της κρίσης τα όρια μεταξύ των πολιτικών και διοικητικών ρόλων συχνά γίνονται δυσδυάκριτα και τα τα πολιτικά κίνητρα διαδραματίζουν σημαντικό ρόλο ακόμη και στην περίπτωση που η διαχείριση της έκτακτης ανάγκης δεν γίνεται από πολιτικά πρόσωπα αλλά διοικητικά στελέχη. Οι τελευταίοι συχνά αισθάνονται την ανάγκη διαβούλευσης με τους πολιτικούς, προκειμένου να εξασφαλίσουν την πολιτική υποστήριξη των επιλογών τους για διάφορους λόγους πχ άτυπη εξουσία, εξασφάλιση πόρων, επαγγελματικά συμφέροντα. Οι καταστάσεις έκτακτης ανάγκης μπορεί να αποδειχθούν ως ευκαιρίες ή να αποτελέσουν σημαντική απειλή στην επαγγελματική σταδιοδρομία των στελεχών πολιτικής προστασίας. (Dynes & Aguirre, 1979; Rosenthal et al, 1991; Rosenthal & Hart, 1991; Quarantelli, 2006; Boin & Hart, 2003) 

Οι έκτακτες καταστάσεις των φυσικών κινδύνων γίνονται πεδίο πολιτικών συμφερόντων και πολιτικής αντιπαράθεσης (συνήθως με την έννοια της μικρο-πολιτικής) είτε παρουσιάζουν τοπικιστικό συμφέρον είτε οι καταστροφές χαρακτηρίζονται ως όλεθροι,  αντανακλώντας τις προσπάθειες των κυβερνώντων να μην απειληθεί η πολιτική τους καταξίωση δίνοντας στη δυσαρεστημένη κοινή γνώμη την αίσθηση της απραξίας, για να «καλύψουν» τα ελλιπή μέτρα πρόληψης, τη χαμηλή ετοιμότητα κτλ.
 Σε τέτοιες  περιπτώσεις συχνά η διαχείριση αυτών των καταστάσεων ταυτίζεται και με την λήψη έκτακτων νομοθετικών ρυθμίσεων - όπως αυτές προβλέπονται από τις ειδικές διατάξεις του Δίκαιο της Έκτακτης Ανάγκης και ισχύουν για κάθε χώρα - που εμφανίζονται ως επιβεβλημένες και επείγουσες και δε συνοδεύονται από πρότερη σχετική διαβούλευση ή την εξέταση των λόγων για τους οποίους η ήδη υπάρχουσα νομοθεσία είναι ανεπαρκής ή τη μελέτη των παραμέτρων και γεγονότων που οδήγησαν και ενδεχομένως αύξησαν την ευαλώτητα, οδηγώντας ακόμη και σε καταχρηστικές συμπεριφορές.
1.1 Τα ειδικευμένα στελέχη Πολιτικής Προστασίας στη χώρα μας
Η αρμοδιότητα αυτή στη χώρα μας προβλέπεται να ασκείται από τα «ειδικευμένα στελέχη» Πολιτικής Προστασίας τα οποία προβλέπεται να καλύπτουν θέσεις στις υπηρεσιακές μονάδες πολιτικής προστασίας σε κεντρικό, περιφερειακό (αποκεντρωμένες διοικήσεις)  και τοπικό επίπεδο (σε επίπεδο περιφέρειας). (Ν. 3013/02)  Πρόκειται για πολιτικούς υπαλλήλους της δημόσιας διοίκησης, συγκεκριμένων κλάδων για τους οποίους μάλιστα απαγορεύεται η μετακίνησή τους σε άλλη υπηρεσιακή μονάδα του οργανισμού στον οποίο υπηρετούν.

Απαραίτητη προϋπόθεση για να θεωρηθεί κάποιος υπάλληλος ως «ειδικευμένο στέλεχος» είναι η προηγούμενη εκπαίδευση του. Η επαγγελματική εκπαίδευση των ειδικευμένων στελεχών πολιτικής προστασίας, η οποία τελεί υπό την εποπτεία του (υπό κατάργηση) Επιστημονικού και Ερευνητικού Κέντρου Πολιτικής Προστασίας/ΕΕΚΕΠΠ
 σε συνεργασία με το Εθνικό Κέντρο Δημόσιας Διοίκησης/ΕΚΔΔ
 και τη Γενική Γραμματεία Πολικής Προστασίας,
 κρίνεται ως ανεπαρκής.

Η ελλιπής εκπαίδευση είναι καταρχήν εμφανής στο γεγονός το εν λόγω θεματικό αντικείμενο της πολιτικής προστασίας εισήχθη στα προγράμματα σπουδών του ΕΚΔΔ μόλις το 2007 στην ΕΣΤΑ.
 Επιπλέον και η ποιότητα της εκπαίδευσης που πραγματοποιείται μέσω του ΕΚΔΔ έχει αποτελέσει αντικείμενο εκτενούς διαλόγου. Κατά μία άποψη η αποτυχία της εκπαιδευτικής διαδικασίας του ΕΚΔΔ οφείλεται στην ακαταλληλότητα των γνώσεων που παρέχονται από τη σχολή και η ακαταλληλότητα τεκμαίρεται από την ασυνέχεια που προκαλεί η απουσία μόνιμου διδακτικού προσωπικού.

Ωστόσο αυτή η προσέγγιση δεν αξιολογείται και ως ένα πραγματικό γεγονός αφού πιθανολογείται ότι προέρχεται εκ μέρους των διοικήσεων των οργανισμών, προκειμένου να δικαιολογήσουν το γεγονός ότι δεν αξιοποιούν τους απόφοιτους των σχολών του ΕΚΔΔ.
 Έχει πολλαπλώς αποδεχθεί ότι οι απόφοιτοι της Εθνικής σχολής δεν αξιοποιούνται σε αυτό για το οποίο εκπαιδεύτηκαν ή/και δεν βρίσκονται σε θέσεις ευθύνης, γεγονός που υποδηλώνει αποτυχία του θεσμού. Ενυπάρχουσες τακτικές της κουλτούρας της Ελληνικής δημόσιας διοίκησης (πλημμελή εφαρμογή την νομοθεσίας, πολιτικά ή άλλα ιδιοτελή κίνητρα όπως συντεχνιακή νοοτροπία των άλλων υπάλληλων και ανταγωνισμοί κτλ) ευθύνονται για την αναποτελεσματικότητα αυτής της εκπαιδευτικής διαδικασίας. (Παπαδημητρίου, 2005; Πασσάς & Τσέκος, 2004; Ένωση Αποφοίτων Εθνικής Σχολής Δημόσιας Διοίκησης, 2005)

Από την άλλη, η ανωτέρω εκπαίδευση στην ΕΣΤΑ αφορά κατά κύριο λόγο νέο-προσληφθέντες υπαλλήλους στην τοπική αυτοδιοίκηση και όχι υφιστάμενο προσωπικό. Η συμμετοχή των υπαλλήλων του δημοσίου στις σχολές της ΕΚΔΔ είναι σχεδόν μηδενική εξαιτίας της διαδικασίας των δύσκολων εξετάσεων που πρέπει να υποβληθούν για την εισαγωγή τους σε αυτές.
  Για το υφιστάμενο προσωπικό των κρατικών υπηρεσιών και μόνο στα πλαίσια της διαρκούς επιμόρφωσης τους, διοργανώνονται σεμινάρια βραχείας διάρκειας στο Ινστιτούτο Επιμόρφωσης της ΕΣΔΔ με διαφορετικές διαβαθμίσεις ως στο επίπεδο των γνώσεων που παρέχεται: από χαμηλό με στόχο την απόκτηση γνώσεων έως πιο υψηλό με σκοπό όσοι έχουν κάποιες βασικές γνώσεις να είναι σε θέση – θεωρητικά τουλάχιστον – να επιτελέσουν αποτελεσματικά το έργο του σχεδιασμού, συντονισμού ή εφαρμογής δράσεων πολιτικής προστασίας.
  Η συχνότητα αυτών των σεμιναρίων είναι σε ευθεία σχέση με το ενδιαφέρον των υπαλλήλων το οποίο εμφανίζεται να είναι ιδιαίτερα χαμηλό (μόλις 11% σε ολόκληρο τον τομέα του περιβάλλοντος).
 (ΕΚΔΔ, 2007)

Η καθιέρωση ενιαίου συστήματος εκπαίδευσης, επαγγελματικής κατάρτισης και συστήματος πιστοποίησης των υπηρετούντων στελεχών Πολιτικής Προστασίας (και εν γένει του συνόλου των δημοσίων υπαλλήλων) συνεχίζει να αποτελεί στόχο στα πλαίσια των κρατικών δράσεων για τη διοικητική μεταρρύθμιση.  (ΓΓΔΔΗΔ, 2005) 
Την τελευταία πενταετία περίπου είναι εμφανής η πρόοδος που έχει σημειωθεί στον τομέα αυτόν από την Ακαδημαϊκή κοινότητα αφού έχουν ξεκινήσει να προσφέρονται κάποια προγράμματα σε μεταπτυχιακό επίπεδο (από το ΕΚΠΑ, το Πανεπιστήμιο του Αιγαίου το Χαροκόπειο Πανεπιστήμιο) και ένα σε διδακτορικό επίπεδο (από το ΕΜΠ).

Αξιοσημείωτη είναι και η απουσία πιστοποιημένης διαδικασίας αξιολόγησης των διαχειριστών έκτακτης ανάγκης σε σχέση με τα ατομικά χαρακτηριστικά, τους γνωστικούς πόρους και τις δεξιότητες που θα πρέπει να διαθέτουν ώστε να να μπορούν να διαχειριστούν αποτελεσματικά όχι μόνο το σχεδιασμό αλλά και τις μεταβαλλόμενες συνθήκες των καταστάσεων έκτακτης ανάγκης.

Το σημαντικό έλλειμα στην κατάρτιση την εκπαίδευσή και την ασαφή αξιοποίηση του θεσμοθετημένου ρόλου των ειδικευμένων στελεχών πολιτικής προστασίας μπορεί να εξηγήσει γιατί η πλειοψηφία των ειδικών σχεδίων που εκπονούνται τίθεται συχνά «εν αμφιβόλω» ως προς την ποιότητά τους
 καθώς επίσης και αρκετές από τις δυσλειτουργίες στο συντονισμό. 
Οι πρόσφατες ρυθμίσεις και αλλαγές του Καλλικράτη συσκοτίζουν παρά ξεκαθαρίζουν αυτήν την κατάσταση αφού καμία αναφορά δε γίνεται για τα ειδικευμένα στελέχη πολιτικής προστασίας (πχ αριθμός θέσεων, απαιτούμενοι κλάδοι) και η αντιστοιχία με τις προηγούμενες διοικητικές δομές δεν είναι πάντα εφικτή. Για παράδειγμα στις καταργηθείσες Νομαρχίες προβλεπόταν η σύσταση ενός αυτοτελούς τμήματος πολιτικής προστασίας με μία θέση ειδικευμένου στελέχους πολιτικής προστασίας. Στις Περιφέρειες (που υποκαταστήσανε τις Νομαρχίες) πόσα ειδικευμένα άτομα Πολιτικής Προστασίας στελεχώνουν τη Διεύθυνση Πολιτικής Προστασίας (που υποκατέστησε το αυτοτελές τμήμα) είναι ένα ζήτημα.

Ειδικά σε επίπεδο τοπικής αυτοδιοίκησης α βαθμού δεν υπήρχε και δεν υπάρχει ούτε καν η πρόβλεψη για σύσταση θέσεων ειδικευμένων στελεχών Πολιτικής Προστασίας ακολουθώντας τις “αβλεψίες” του σχετικού νομοθετικού πλαισίου όπου οι ρυθμίσεις σχετικά την οργάνωση και το σχεδιασμό της Πολιτικής Προστασίας είναι τόσο πιο “ατελείς ” όσο πιο χαμηλά είναι το ιεραρχικό επίπεδο της δημόσιας διοίκησης.

Το γεγονός αυτό πιθανά οφείλεται στην διεθνή και λανθασμένη τάση υπάρχει σε καταστάσεις έκτακτης ανάγκης για “συγκεντρωτισμό και συρρίκνωση της αρχής”
 η οποία αντανακλά μια αντίληψη πολιτικής που δεν ανταποκρίνεται πάντα στη φύση και την κλίμακα των αναγκών που δημιουργούνται από μια φυσική καταστροφή.

�. Σύμφωνα με Tierney (1992) μπορούμε να διακρίνουμε τρία επίπεδα επιπτώσεων:


Το πρωτογενές: απώλειες και βλάβες στην υγεία (θάνατοι, τραυματισμοί πρόκληση επιδημιών, ψυχολογικές διαταραχές), βλάβες στην ατομική και δημόσια ιδιοκτησία (κατασκευές, κτίρια, ιστορικά μνημεία, ναοί).


Το δευτερογενές:  βλάβες και καταστροφές στις γραμμές ζωής (life line disruption), κοινωφελείς υπηρεσίες και δίκτυα υποδομών πρώτης ανάγκης όπως: δίκτυα ηλεκτρικού ρεύματος, ύδρευσης, τηλεπικοινωνιών, αποχέτευσης, οδικό και σιδηροδρομικό δίκτυο, λιμάνια κτλ. 


Το ανώτερο: μεταβολές στην οικονομική και πολιτική κατάσταση, μείωση φυσικών πόρων, ρύπανση, αποσταθεροποίηση της αγοράς και διατάραξη του κοινωνικού ιστού, διακοπή λειτουργίας σχολείων, καταστημάτων και ιδιωτικών επιχειρήσεων, μακροχρόνια ανεργία, μείωση ευκαιριών απασχόλησης, δημιουργία αστέγων και νέες συνθήκες διαβίωσης (πχ προσωρινή στέγαση μέρους του πληθυσμού), μείωση αξίας ακινήτων και αύξηση ενοικίων, διακοπή πολιτιστικών, εκπαιδευτικών και άλλων δραστηριοτήτων κτλ.


Το θέμα του αριθμού των επιπέδων και τα είδη των βλαβών ή επιπτώσεων που κατατάσσονται σε κάθε επίπεδο εμπεριέχουν και ένα στοιχείο υποκειμενικότητας εκ μέρους των αναλυτών (πχ γιατί όχι η ανεργία—βραχυχρόνια και μακροχρόνια— να μην καταταχθεί στις δευτερογενείς επιπτώσεις). 


�. Μια μεγάλης έκτασης φυσική καταστροφή δύναται να επηρεάσει τα φυσικά συστήματα ακόμη και των γειτονικών χωρών. Για παράδειγμα, οι εκτεταμένες δασικές πυρκαγιές εκτός των γνωστών καταστροφικών επιπτώσεων μπορούν να επηρεάσουν και το κλίμα μιας περιοχής λόγω της αλλαγής της ανακλαστικότητας της γήινης επιφάνειας που συνεπάγεται την αύξηση της θερμοκρασίας στην ατμόσφαιρα που ουσιαστικά εμποδίζει τη δημιουργία βροχών. Ένας ισχυρός σεισμός είναι δυνατόν να επηρεάσει την τεκτονική δραστηριότητα ακόμη και σε παγκόσμιο επίπεδο.


�. Γίνεται διάκριση μεταξύ της «κανονικής» επιστήμης όπου οι επιστήμονες εργάζονται στο πλαίσιο καθιερωμένων κανόνων και σύνολο διαδικασιών και της «μετά-κανονικής» επιστήμης όπου χαρακτηρίζεται από προβλήματα με μεγάλες αβεβαιότητες, ζητήματα με ανεπαρκές ή ασαφές μεθόδους επίλυσης, δεδομένα ελλιπή ή αναμεμειγμένα με κοινωνικές ή πολιτικές σκοπιμότητες. (Kendra & Wachtendorf, 2007)


�. Σύμφωνα με τον καθηγητή του ΕΜΠ Δημήτριο Ρόκο (1998) η δι-επιστημονικότητα (inter-disciplinarity) διαχωρίζεται σαφώς από την πολύ-επιστημονικότητα (multi-disciplinarity). Η πολύ-επιστημονική προσέγγιση αποτελεί συνήθως μια μηχανιστική άθροιση εφαρμογής μεθόδων και τεχνικών συγγενών, συνήθως, επιστημονικών πεδίων (συχνά απλώς διαδοχικά «παρατιθέμενων»), κατά τη συνεργασία των αντίστοιχων ειδικών επιστημόνων στη διερεύνηση σύνθετων προβλημάτων της φυσικής και της κοινωνικοοικονομικής πραγματικότητας, κάτω από την επιστημονική οπτική του καθ’ ενός. Τα αποτελέσματα/συμπεράσματα των πολυεπιστημονικών προσεγγίσεων αποτελούν επίσης το άθροισμα των επιμέρους αποτελεσμάτων/συμπερασμάτων των επιστημόνων αυτών και συνεπώς εξαρτώνται από την ειδικότητα τους. Η δι-επιστημονικότητα ενέχει μια ιδιάζουσα συνεργιστική δυναμική ανάπτυξης των βέλτιστων δυνατών πολυδιάστατων σχέσεων, αλληλεξαρτήσεων, προσεγγίσεων και αναλύσεων των επιστημόνων μιας διεπιστημονικής ομάδας, οι οποίες τείνουν «διηνεκώς» προς την «ολοκλήρωση» των αντίστοιχων γνωστικών τους πεδίων, μεθοδολογικών και τεχνικών, με αποτέλεσμα την υπέρβαση του κατακερματισμού της (ολιστικής) γνώσης. 


�. Ο καθηγητής Alexander κατατάσσει τις θεωρητικές προσεγγίσεις γύρω από τις φυσικές καταστροφές σε έξι σχολές σκέψης που βασίζονται στους ακόλουθους κλάδους: γεωγραφία, ανθρωπολογία, κοινωνιολογία και κοινωνική ψυχολογία, μηχανική και την αρχιτεκτονική, ιατρική και τη δημόσια υγεία, καθώς και μελέτες ανάπτυξης.


Η γεωγραφική προσέγγιση χρησιμοποιεί μεθόδους των κοινωνικών επιστημών για την οικολογική προσαρμογή του ανθρώπου στο περιβάλλον.


Η ανθρωπολογική προσέγγιση συνδέει τις καταστροφές με την κοινωνικό οικονομική ανάπτυξη του ατόμου.


Η κοινωνιολογική προσέγγιση συσχετίζει τις καταστροφές με την ανθρώπινη ψυχολογία και αντίληψη.


Η μηχανική χρησιμοποιεί τεχνικές μεθόδους των φυσικών επιστημών.


Οι μελέτες ανάπτυξης έχουν ως στόχο την παροχή υποστηρικτικών δράσεων στις αναπτυσσόμενες χώρες.


Παρόμοια, και ο Drabek θεωρεί ότι η Διαχείριση των φυσικών καταστροφών σήμερα γίνεται από  ερευνητές διαφόρων ειδικοτήτων, συμπεριλαμβανομένων των φυσικών και θετικών επιστημών, της κοινωνιολογίας, της ψυχολογίας, της ανθρωπολογία, της γεωγραφίας, των οικονομικών και πολιτικών επιστημών και της δημόσιας διοίκησης. Ένας ψυχολόγος θα μπορούσε να διερευνήσει πόσο καλά τα θύματα κοιμούνται μετά από έναν τυφώνα. Ένας γεωγράφος θα μπορούσε να χαρτογραφήσει την ανοικοδόμηση του περιβάλλοντος και να διερευνήσει κατά πόσο νέα χωρικά μοντέλα θα μπορούσαν να εφαρμοστούν σε κοινότητες που απειλούνται. Ο πολιτικός επιστήμονας θα μπορούσε να διερευνήσει τη διαδικασία με την οποία μια κοινότητα λαμβάνει αποφάσεις μετριασμού της διακινδύνευσης των φυσικών κινδύνων.


Ο Twigg (2001) απέδειξε ότι, προκειμένου να κατανοήσουμε πλήρως το πλαίσιο των φυσικών κινδύνων, είναι σημαντικό να εστιάσουμε την προσοχή μας σε μια σειρά από επιρροές που περιλαμβάνουν «τους οικονομικούς, κοινωνικούς, πολιτιστικούς, θεσμικούς, πολιτικούς και  ψυχολογικούς παράγοντες που διαμορφώνουν ζωές των ανθρώπων».


Ο καθηγητής Gerrit van der Waldt αναφέρει: «Η Διαχείριση της Καταστροφής μπορεί να θεωρηθεί ως μια αναδυόμενη, ευδιάκριτη περιοχή μελέτης που προήλθε από διάφορους άλλους κλάδους όπως η Περιβαλλοντική, Πολιτική και η Δημόσια Διοίκηση στις αρχές της δεκαετίας του 1990. Τα τριτοβάθμια ιδρύματα της εκπαίδευσης προσφέρουν όλο και περισσότερο ακαδημαϊκά προγράμματα στον τομέα αυτό με επαγγελματικούς τίτλους όπως “Διευθυντής Καταστροφής”….. Ωστόσο υπάρχουν και κάποιοι μελετητές που θεωρούν ότι θα ήταν πιο δόκιμο να «ενσωματωθεί» σε συναφείς επιστημονικούς κλάδους όπως η Δημόσια Διοίκηση» 


�. Η φράση «Πολιτική Προστασία» έχει τεθεί σταδιακά σε λειτουργία σε όλο τον κόσμο ως ένας όρος που περιγράφει τις δραστηριότητες που προστατεύουν τον άμαχο πληθυσμό από διάφορα περιστατικά και καταστροφές κατά τη διάρκεια της ειρηνικής περιόδου. Μπορούμε να συναντήσουμε και άλλους εναλλακτικούς όρους πχ σε αρκετές χώρες της Ευρώπης και στις ΗΠΑ ξεχωρίζουν οι όροι «Διαχείριση Έκτακτης Ανάγκης» (emergency management) ή «Σχεδιασμός Καταστροφής»  (disaster planning), ωστόσο ο όρος της Πολιτικής Προστασίας έχει επικρατήσει επειδή έχει το πλεονέκτημα της πιο εύκολης μετάφρασης  σε ορισμένες από τις σημαντικότερες γλώσσες και  ιδιαίτερα στις λατινογενείς χώρες.(Alexander,2002,2006; Quarantelli, 2000)


�. Η αυτό-οργάνωση (self-organization) μιας κοινωνίας με σκοπό την προστασία της από την απειλή φυσικών ή άλλων κινδύνων, με τη συγκρότηση των συστημάτων Πολιτικής Προστασίας, αναφέρεται στην εν γένει συλλογική συμπεριφορά των δομικών τους στοιχείων της ως αποτέλεσμα της αλληλεπίδρασης μεταξύ τους. 


�. Σύμφωνα με τον Fullan (1991) αλλαγές στην εκπαιδευτική πολιτική μπορούν να προκύψουν με τρεις τρόπους: α) φυσικές καταστροφές, β) εξωτερικές δυνάμεις (πχ εισαγωγή τεχνολογίας, μετανάστευση), γ) εσωτερικές αντιφάσεις (πχ όταν μία ή περισσότερες ομάδες σε μια κοινωνία αντιλαμβάνονται τη διαφορά μεταξύ εκπαιδευτικών αξιών και των αποτελεσμάτων που αφορούν τους ίδιους ή τρίτους με τους οποίους έχουν συμφέρον). (Burling & Hyle, 1997)


Σύμφωνα με τον Quarantelli (2000)  η αυξανόμενη ζήτηση για εκπαιδευόμενους και έμπειρους διαχειριστές, στελέχη και επαγγελματίες έκτακτης ανάγκης, οφείλεται στο μέλλον της διαχείρισης έκτακτης ανάγκης που χαρακτηρίζεται από μεταβαλλόμενες και με γρήγορους ρυθμούς τεχνολογίες πληροφοριών και ένα αυξανόμενο σώμα επιστημονικών και τεχνικών πληροφοριών. 


�. Σύμφωνα με μελέτη του Mαrincioni (2007) σχετικά με τους διαχειριστές έκτακτης ανάγκης στις ΗΠΑ, η πλειοψηφία  είναι άνδρες (86%), και πολλοί έχουν επαγγελματική εμπειρία με τις ένοπλες ή αστυνομικές δυνάμεις (45%). Το μεγαλύτερο ποσοστό των διαχειριστών έκτακτης ανάγκης (49%) έχουν ηλικία γύρω στα 50 και ένα σημαντικό ποσοστό (19%) είναι γύρω στα 60. Πολλοί (82%) δεν έχουν λάβει επίσημη ακαδημαϊκή εκπαίδευση στη διαχείριση καταστροφών, αν και κατά πλειοψηφία έχουν παρακολουθήσει έναν πλούτο βραχυπρόθεσμων ειδικών μαθημάτων στη διαχείριση καταστάσεων έκτακτης ανάγκης. Η κατάσταση μεταξύ των διαχειριστών έκτακτης ανάγκης κάτω από την ηλικία των 40 ετών είναι σαφώς διαφορετική. Περίπου 35% από αυτούς έχουν ακαδημαϊκή εκπαίδευση ή κατέχουν πτυχία στις μελέτες καταστροφών και το ποσοστό συμμετοχής των γυναικών είναι υψηλό.


�. Για παράδειγμα:


Η National Emergency Management Association/NEMA, είναι μια επαγγελματική ένωση διαχειριστών έκτακτης ανάγκης. Διεξάγει έρευνες σχετικά με τις πρακτικές διαχείρισης και τα μέτρα που λαμβάνονται σε καταστάσεις έκτακτης ανάγκης, αξιολογεί τις υπάρχουσες πολιτικές, συμβουλεύει κυβερνητικούς αξιωματούχους σχετικά με τις νέες προτάσεις και παρέχει ένα φόρουμ για την ανταλλαγή πληροφοριών μεταξύ των κρατών (Βλέπε περισσότερα στην ιστοσελίδα της NEMA).


Η International Association of Emergency Managers/IAEM, είναι ένας διεθνής μη κερδοσκοπικός οργανισμός αφιερωμένος στην προώθηση των «Αρχών Διαχείρισης των Καταστάσεων Έκτακτης Ανάγκης». Στα πλαίσια των αρμοδιοτήτων του, παρακολουθεί τις προτεινόμενες νομοθετικές ρυθμίσεις έκτακτης ανάγκης σε όλα τα επίπεδα προκειμένου να παράσχει σχετικές συμβουλές και προτάσεις (πχ για τις ΗΠΑ έχει επέμβει με σχόλια τον νόμο Stafford, τον αντίκτυπο που μπορούν να επιφέρουν οι μειώσεις του προϋπολογισμού για την Εθνική Μετεωρολογική Υπηρεσία). (Βλέπε περισσότερα στην ιστοσελίδα της ΙΑΕΜ)


�.  Βλέπε ακόμη (ενδεικτικά): 


- Πρόσφατη έκθεση του Οργανισμού Οικονομικής Συνεργασίας και Ανάπτυξης/ΟΟΣΑ (Organisation for Economic Co- operation and Development/OECD), η οποία αξιολογώντας το Ιταλικό μοντέλο της Πολιτικής Προστασία καταλήγει στο συμπέρασμα ότι θεωρείται περίπτωση για μελέτη (case study) και για την οργάνωση και άλλων συστημάτων Πολιτικής Προστασίας. (OECD, 2010)


- Το γεγονός ότι το Ευρωπαϊκό πρότυπο Πολιτικής Προστασίας SIPROCI βασίστηκε στο σύστημα της Ιταλίας, κτλ 


�. Η Λομβαρδία είναι η μεγαλύτερη Περιφέρειας της Ιταλίας. Περιλαμβάνει 1537 δήμους και έχει πάνω από 200 εθελοντικές οργανώσεις στο μητρώο της.


�. Το Εκπαιδευτικό Πρότυπο της Λομβαρδίας αναθεωρήθηκε και τροποποιήθηκε και άλλες φορές μετά την αρχική έγκρισή του πχ το ψήφισμα της Giunta VIII/8.680 της 12ης Δεκεμβρίου 2008, σχετικά με τις ελάχιστες προδιαγραφές που πρέπει να πληρεί το διδασκαλικό προσωπικό και των υπηρεσιών που παρέχει.


(Βλέπε σχετικά: Region of Lombardy Advanced School of Civil Protection Lombardy Civil Protection Training Standard: www.irefonline.it/websites/iref/home.nsf/index.htm)


�. “In a hierarchy every tends to rise to his level of incompetence”, γνωστό απόφθεγμα από το βιβλίο του Καναδού Ακαδημαϊκού με τίτλο “The Peter Principle”, 1969


�. Σύμφωνα με τον Quarantelli (1997) το γεγονός αυτό ίσως οφείλεται στο ότι πολλοί από τους αρμόδιους ιθύνοντες εμπλέκονται και στη διαχείριση της διακινδύνευσης και στη διαχείριση της κρίσης.


�. Για παράδειγμα  εκτιμήσεις σχετικά με τις ανάγκες των πληγέντων και αποτελεσματική κινητοποίηση των απαιτούμενων πόρων. Είναι συχνό το φαινόμενο που παρατηρείται σε κάποιες περιπτώσεις να υπάρχει αφθονία πόρων που όχι απλά δεν είναι απαραίτητοι αλλά είναι και μη αποδοτικοί (ακατάλληλοι) και ταυτόχρονα να παρατηρείται έλλειψη πόρων σε άλλες περιπτώσεις που απαιτούνται. (Quarantelli, 1997)


�. Σύμφωνα με τις αρχές της ενδεχομενικής θεωρίας, κάποιο άτομο που είναι κατάλληλο να διαχειριστεί τη φάση του σχεδιασμού πιθανά να είναι ακατάλληλο για τη φάση της απόκρισης (πχ λόγω μειωμένης αντιληπτικής ικανότητας).


�. Συζητήσεις στον απόηχο μιας κρίσης από τα ΜΜΕ αποτελούν δαμόκλεια σπάθη για τους ηγέτες που έλαβαν ελλιπή μέτρα. (Boin & Hart, 2003)


�. Το τελευταίο δηλαδή το γεγονός της μονιμότητας των στελεχών πολιτικής προστασίας αποτελεί σίγουρα μια θετική εξέλιξη (όταν εφαρμόζεται), αφού η αποδοτικότητα του συστήματος Πολιτικής Προστασίας δεν επηρεάζεται από φαινόμενα αστάθειας και συχνής αλλαγής προσώπων σε αυτές τις θέσεις, που έχουν ως αποτέλεσμα την αδυναμία συνέχειας σε λειτουργίες όπως τον προγραμματισμό, το συντονισμό και την ανάδραση.


�. Το ΕΕΚΕΠΠ  το οποίο συστήθηκε με το Ν. 3013/2002 ως ένα εκ των κεντρικών οργάνων σχεδιασμού και εφαρμογής Πολιτικής Προστασίας και η οργάνωση και λειτουργία του  ρυθμιζόταν με το ΠΔ 338/2003, (ΦΕΚ 292Α), αυτή τη στιγμή  και μετά από μια περίοδο 7 ετών ανύπαρκτου έργου που παρείχε είναι υπό κατάργηση μαζί με μια πλειάδα άλλων δημοσίων οργανισμών (βλέπε σχέδιο νόμου στην ιστοσελίδα: /www.opengov.gr)


�. Το ΕΚΔΔ ιδρύθηκε το 1983 με βασικό σκοπό τη βελτίωση της επαγγελματικής ποιότητας των στελεχών της δημόσιας διοίκησης. Αποτελείται από 3 εκπαιδευτικές μονάδες: α) Την Εθνική Σχολή Δημόσιας Διοίκησης/ΕΣΔΔ β) Την Εθνική Σχολή Τοπικής Αυτοδιοίκησης/ΕΣΤΑ η οποία συστήθηκε το 2007 και στην οποία λειτουργεί τμήμα Πολιτικής Προστασίας για την κάλυψη των αναγκών σε ειδικευμένο προσωπικό των οργανισμών τοπικής αυτοδιοίκησης και γ) Το Ινστιτούτο Επιμόρφωσης για τη διαρκή επιμόρφωση του προσωπικού των δημοσίων υπηρεσιών και της αυτοδιοίκησης – μεταξύ άλλων – και σε θέματα Πολιτικής Προστασίας.


�. Βλέπε ΠΔ 151/2004 άρθρο 18 παρ 6, (ΦΕΚ 107Α) όπου προβλέπεται η σχετική αρμοδιότητα. 


�. Βλέπε και ΠΔ 57/2007 (ΦΕΚ 59Α) σχετικά με την ίδρυση της Εθνικής Σχολής Τοπικής Αυτοδιοίκησης/ΕΣΤΑ και την εκπαίδευση εξειδικευμένων επαγγελματικών στελεχών στον τομέα της πολιτικής προστασίας 18μηνης διάρκειας.


�. Άλλωστε το ΕΚΔΔ έχει πλέον υιοθετήσει σύστημα διασφάλισης ποιότητας ISO 9001  το οποίο αναφέρεται στο σύνολο του εκπαιδευτικού έργου (επιλογή και αξιολόγηση εκπαιδευτών, εκπαίδευση εκπαιδευτών, αξιολόγηση, συνεργατών, σχεδιασμός υλοποίηση και αξιολόγηση προγραμμάτων). 


�. Το γεγονός ότι οι απόφοιτοι των σχολών του ΕΚΔΔ διορίζονται ως μόνιμοι υπάλληλοι σε προσωποπαγείς θέσεις υπηρεσιών του δημοσίου τομέα, αυξάνει τον ανταγωνισμό μεταξύ των υποψηφίων και συνεπώς και τη δυσκολία των εξετάσεων εισαγωγής.


�.Βλέπε ενδεικτικά τα αριθ 8694/Φ.234.03/2010, 14360/Φ.234.03/2009 και 2244/Φ.234.03/2009 έγγραφα του Ινστιτούτου Επιμόρφωσης


�. Η συμμετοχή των υπαλλήλων στα σεμινάρια βραχυχρόνιας διάρκειας συχνά προσκρούει και στην απαραίτητη συγκατάθεση της προϊσταμένης αρχής η οποία σε πολλές περιπτώσεις δεν δίνεται (συνήθως οι ενυπάρχουσες τακτικές της κουλτούρας της δημόσιας διοίκησης όπως αναφέρθηκε ανωτέρω καλύπτονται με δικαιολογίες του τύπου «φόρτος εργασίας»).


�. Η σύσταση του Επιστημονικού και Ερευνητικού Κέντρου Πολιτικής Προστασίας/ΕΕΚΕΠΠ και ο θεσμός των «ειδικευμένων» στελεχών πολιτικής προστασίας μέσω μιας εκπαιδευτικής διαδικασίας αποκομμένης από άλλους εκπαιδευτικούς φορείς όπως τα Πανεπιστήμια ή σχολές στις οποίες εκπαιδεύονται τα επιτελικά στελέχη των Ενόπλων δυνάμεων, των Σωμάτων Ασφαλείας του Πυροσβεστικού Σώματος και του Λιμενικού, είχε γίνει και αντικείμενο συζήτησης και είχε στηλιτευτεί ως προς την αποδοτικότητά της και στη Βουλή κατά τη συζήτηση του νόμου περί πολιτικής προστασίας (Βλέπε πρακτικά βουλής 10/4/2002 συνεδρίαση ΡΙΘ΄) 


Άλλωστε, και σύμφωνα με το γράμμα του νόμου ή εκπαίδευση που παρέχεται από τα Πανεπιστήμια σε μεταπτυχιακό ή ακόμη και διδακτορικό επίπεδο, δεν αποτελεί την κατάλληλη προϋπόθεση, ώστε οι υπάλληλοι να θεωρούνται εκπαιδευμένοι και να αποτελέσουν ειδικευμένα στελέχη πολιτικής προστασίας.


�. Η απουσία αυτών των διαδικασιών δεν ισχύει πλήρως για τα αντίστοιχα επιτελικά στελέχη των Ενόπλων Δυνάμεων, της ΕΛΛΑΣ, του Λιμενικού και του Πυροσβεστικού Σώματος, για τους οποίους έστω και υποτυπωδώς εφαρμόζονται κάποιες αξιολογήσεις (πχ ως μέρος της εξεταστική διαδικασίας για την εισαγωγή τους στις σχολές εκπαίδευσης). Στα εδάφια του Ν. 3839/2010 (ΦΕΚ 51Α), που αναφέρονται στην επιλογή προϊσταμένου Δ/νσης ή Γενικής Δ/νσης σε οργανισμούς της δημόσιας διοίκησης, προβλέπεται η αύξηση της βαθμολόγησης των υπαλλήλων όταν στα πλαίσια προφορικής συνέντευξης διαπιστωθούν «διοικητικές ικανότητες του υποψηφίου να προγραμματίζει να συντονίζει, να αναλαμβάνει πρωτοβουλίες, να λαμβάνει αποτελεσματικές αποφάσεις και να διαχειρίζεται κρίσεις». Όμως δεν ορίζονται οι ιδιαίτερες προϋποθέσεις αξιολόγησης αυτής της διαδικασίας και επομένως δεν μπορεί να τύχει κανενός σοβαρού σχολιασμού ως προς την αξιοπιστία της.


�. Η κατάρτιση των σχεδίων έκτακτης ανάγκης απαιτούν άτομα με συγκεκριμένες δεξιότητες και γνώσεις. (Alexander, 2005) Ωστόσο, στην πλειοψηφία των περιπτώσεων, οι επιλεγμένες θέσεις Πολιτικής Προστασίας καλύπτονται από ανεκπαίδευτα άτομα που συνεχώς αλλάζουν, υπαλλήλους άλλων υπηρεσιών με παράλληλα καθήκοντα ή παραμένουν κενές.


�. Παραδοσιακά η λήψη αποφάσεων κατά τη διάρκεια μιας κρίσης παρουσιάζει ένα συγκεντρωτικό χαρακτήρα, δηλαδή αυξημένη συγκέντρωση αρμοδιοτήτων και δραστηριοτήτων. 


Η τάση αυτή προκύπτει από την κοινή πεποίθηση ότι η διαδικασία λήψης αποφάσεων και οι κατευθύνσεις των προσπαθειών αντιμετώπισης πρέπει να είναι κεντρικές. Έτσι τα άτομα που λαμβάνουν μέρος στη λήψη των αποφάσεων συνήθως να συγκεντρώνονται σε περιορισμένο αριθμό διαχειριστικών (ή ηγετικών) οργάνων (ατομικά ή ομαδικά) και μάλιστα στα υψηλότερα ιεραρχικά επίπεδα (πχ στην Κυβέρνηση σε βάρος άλλων εδαφικών διοικητικών μονάδων όπως περιφερειακοί ή τοπικοί φορείς οι οποίοι έχουν την αρμοδιότητα, αλλά δεν έχουν τις γνώσεις την εμπειρία ή τα μέσα, ή δεν έχουν την κατάλληλη ετοιμότητα εξαιτίας μη αποκεντρωμένου πολιτικού συστήματος κτλ).(Dynes & Aguirre, 1979; Drabek, 1986:75; Weick, 1988; Rosenthal et al, 1991; Hart et al, 1993 Boin & Hart, 2003; Quarantelli 1988) 


�.Η πρωτοβάθμια τοπική Αυτοδιοίκηση πρέπει να αποτελεί βασικό σημείο αναφοράς στο σχεδιασμό, αφού οι βασικές δράσεις έκτακτης ανάγκης εφαρμόζονται σχεδόν πάντα σε τοπικό επίπεδο (� HYPERLINK "http://www.emeraldinsight.com/Insight/ViewContentServlet?Filename=Published/EmeraldFullTextArticle/Articles/0730140201.html" \l "idb11#idb11" \o "b11." �Drabek & Hoetmer, 1991�).

